DMI har dårligt nyt til de mange nordjyder, der håber at kunne kigge på dagens solformørkelse.

- Der er meget tæt på nul procent chance for at opleve solformørkelsen i Nordjylland. Den nedtrykkende besked kommer fra vagthavende meteorolog ved DMI Klaus Larsen fredag morgen klokken syv. - Der er temmelig skyet allerede og så er der en front på vej indover som giver regn til landsdelen også, siger han videre og lader det stå klart at muligheden for at se månen skygge for solen fredag formiddag overskygges af tunge skyer. Moder natur er dog ikke så ondskabsfuld at skyerne forlader himlen sammen med solformørkelsen og efterlader os med en helt almindelig, rund, lysende sol. Nej, skyerne får vi lov at nyde helt til lørdag formiddag. Selvom vejret ser ud til at forpurre chancerne for at se solformørkelsen sender vi på TV2/Nord Salto og lige her på tv2nord.dk stadig LIVE fra Urania Observatoriet i Aalborg fra klokken 9.30 til 12.00.